Kumpulan Gua Musang

Kumpulan Gua Musang ialah merupakan kumpulan batuan yang merujuk kepada formasi-formasi batuan berusia Karbon Akhir hingga Perm Akhir yang terdapat di negeri Kelantan dan Pahang, Malaysia.

Kumpulan Gua Musang terdiri daripada 4 formasi batuan iaitu Formasi Aring, Formasi Telong, Formasi Nilam dan Formasi Gua Musang.

Taburan 
Batuan-batuan daripada formasi-formasi dalam Kumpulan Gua Musang bertaburan terutamanya di sekitar Kuala Lipis, Merapoh, Gua Musang, Kuala Betis, Aring dan Kuala Krai dan sedikit di sekitar Jengka.

Sejarah Pengkajian 
Kajian mengenai batuan-batuan berusia Permo-Trias di sekitar utara Jalur Tengah Semenanjung Malaysia telah dimulakan oleh Yin (1965) dengan memperkenalkan Formasi Gua Musang bagi mewakili formasi batuan di Gua Musang. Aw (1990) kemudian menjalankan kajian lapangan di sekitar Aring dan Sungai Telong lalu memperkenalkan Formasi Aring dan Formasi Telong yang mewakili batuan-batuan juga berusia sama di kedua-dua kawasan tersebut.

Pewujudan Kumpulan Gua Musang dicadangkan oleh Mohamed dan Leman (1994) dan Leman (1995) bagi mengumpulkan formasi-formasi batuan berusia Permo-Trias di mana mempunyai perkaitan perubahan fasies secara lateral semasa tempoh pengendapan tersebut. 

Pencirian semula formasi-formasi batuan Permo-Trias dilakukan oleh Kamal Roslan  Mohamed  et al. (2016) bagi mencadangkan stratigrafi Kumpulan Gua Musang yang utuh. Ini termasuk Konglomerat Gunung Ayam yang sebelum ini diperkenalkan oleh Aw (1974).

Ahli-ahli Batuan 
Terdapat 5 ahli batuan dalam Kumpulan Gua Musang yang dicadangkan oleh Kamal Roslan et al. (2016) iaitu Formasi Aring, Formasi Lipis, Batu Kapur Gunung Senyum, Batu Kapur Gua Sei dan Batu Kapur Merapoh.

Penamaan ahli-ahli batu kapur dilakukan berdasarkan kedudukan geografi di mana singkapan-singkapan yang terpisah ini wujud, selain mengadaptasi nama-nama yang diperkenalkan oleh Metcalfe dan Husin (1995).

Marmar Nilam dimasukkan ke dalam Batu Kapur Merapoh, manakala Batu Kapur Jerus disekalikan bersama Batu Kapur Gua Sei.

Terdapat beberapa lagi formasi atau lapisan batuan sekitar Gua Musang berusia Permo-Trias tetapi tidak dimasukkan dalam Kumpulan Gua Musang atas faktor litologi, sekitaran pengendapan dan jarak dengan teras Kumpulan Gua Musang seperti:

 Konglomerat Gunung Ayam
 Formasi Bera
 Formasi Semantan
 Formasi Gemas
 Lapisan Hulu Lepar
 Formasi Koh

Geologi Malaysia
Geologi Semenanjung Malaysia

Rujukan 

 Aw, P. C., 1974. Geology of the Sungai Nenggiri-Sungai Betis Area, Sheet 44. Geological Survey of Malaysia Annual Report, 171-179.
 Aw, P. C., 1990. Geology and Mineral Resources of the Sungai Aring Area, Kelantan Darul Naim. Geological Survey Malaysia, Ipoh. 116 p.
 Kamal Roslan Mohamed, Nelisa Ameera Mohamed Joeharry, Mohd Shafeea Leman, Che Aziz Ali, 2016. The Gua Musang Group: A newly proposed stratigraphic unit for the Permo-Triassic sequence of Northern Central Belt, Peninsular Malaysia. Bulletin of the Geological Society of Malaysia, 62:131-142.
 Leman, M.S., 1995. The Significance of Permian Volcanic Activity Towards Faunal Development in Padang Tengku Area, Pahang. Sains Malaysiana, 24(1), 17–28.
 Metcalfe, I. & Hussin, A., 1995. Implications of New Biostratigraphic Data for Stratigraphic Correlation of the Permian and Triassic in Peninsular Malaysia. Bulletin of Geological Society of Malaysia, 38, 173–177.
 Mohamed, K.R. & Leman, M.S., 1994. Formasi Gua Musang: Satu Pemikiran Semula. Warta Geologi, 20(2), 97-99.
 Yin, E.H., 1965. Provisional Draft Report on the Geology and Mineral Resources of the Gua Musang Area, Sheet 45, South Kelantan. Geological Survey of Malaysia, 49 pp (unpublished).